Document ID: 32012R0475

REGOLAMENT TAL-KUMMISSJONI (UE) Nru 475/2012
tal-5 ta’ Ġunju 2012
li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tal-Kontabbiltà (IAS) 1 u l-Istandard Internazzjonali tal-Kontabbiltà (IAS) 19
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali tal-kontabbiltà (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
(2)
Fis-16 ta’ Ġunju 2011, il-Bord tal-Istandards Internazzjonali tal-Kontabbiltà (IASB) ippubblika emendi għall-IAS 1 Preżentazzjoni tar-Rapporti Finanzjarji - Preżentazzjoni ta’ Punti ta’ Dħul Komprensiv ieħor (iktar 'il quddiem "l-emendi għall-IAS 1”) u għall-IAS 19 Benefiċċji tal-Impjegati, (minn issa ‘lquddiem “l-Emendi għall-IAS 19”). L-għan tal-emendi għall-IAS 1 huwa li jikkjarifika iktar il-preżentazzjoni tal-għadd dejjem jiżdied ta’ punti ta’ dħul komprensiv ieħor, u li jassisti l-utenti tar-rapporti finanzjarji biex jiddistingwu bejn il-punti ta’ dħul komprensiv ieħor li sussegwentement jistgħu jerġgħu jkunu kklassifikati għar-rapport tal-introjtu, u dawk li qatt ma jerġgħu jkunu kklassifikati għar-rapport tal-introjtu. Rigward l-emendi għall-IAS 19, dawn għandhom jgħinu jgħinu lill-utenti tar-rapporti finanzjarji jifhmu aħjar kif pjanijiet ta’ benefiċċju definiti jaffettwaw il-pożizzjoni finanzjarja ta’ entità, il-prestazzjoni finanzjarja u l-likwidità tal-flus. L-għan ta' dan l-Istandard huwa li jistabbilixxi l-kontabilità u d-divulgazzjoni għall-benefiċċji tal-impjegati.
(3)
Il-konsultazzjoni mal-Grupp ta’ Esperti Tekniċi (TEG) tal-Grupp Konsultattiv Ewropew għar-Rapportar Finanzjarju (EFRAG) tikkonferma li l-emendi għall-IAS 1 u l-emendi għall-IAS 19 jissodisfaw il-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(4)
Ir-Regolament (KE) Nru 1126/2008 għandu għalhekk jiġi emendat b’dan il-mod.
(5)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabbiltà,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 1126/2008 għandu jiġi emendat kif ġej:
(1)
l-Istandard Internazzjonali tal-Kontabilità (IAS) 1 Preżentazzjoni tar-Rapporti Finanzjarji huwa emendat kif stipulat fl-Anness għal dan ir-Regolament;
(2)
L-Istandard Internazzjonali tar-Rappurtar Finanzjarju (IFRS) 1, IFRS 5, IFRS 7, IAS 12, IAS 20, IAS 21, IAS 32, IAS 33 u IAS 34 huma emendati skond l-emendi għall-IAS 1 kif stipulat fl-Anness għal dan ir-Regolament;
(3)
L-Istandard Internazzjonali tal-Kontabilità (IAS) 19 Benefiċċji tal-Impjegati għandu jiġi emendat kif stipulat fl-Anness għal dan ir-Regolament;
(4)
L-Istandard Internazzjonali tar-Rappurtar Finanzjarju (IFRS) 1, IFRS 8, IFRS 13, IAS 1, IAS 24, u l-Interpretazzjoni 14 tal-Kumitat Permanenti tal-Interpretazzjonijiet (SIC) huma emendati skont l-emendi għall-IAS 19 kif stipulat fl-Anness għal dan ir-Regolament;
Artikolu 2
1. Kull kumpanija għandha tapplika l-emendi msemmija fil-punti (1), u (2) tal-Artikolu 1, sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta’ Lulju 2012 jew wara..
2. Kull kumpanija għandha tapplika l-emendi msemmija fil-punti (3), u (4) tal-Artikolu 1, sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta’ Jannar 2013 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Ġunju 2012.

Labels: 7
4
9
19